**Wagars** ir 2012. gada beigās Rīgā izveidota melnā metāla/krastpanka grupa. Līdz šim grupa izdevusi vienu pilna izmēra studijas albumu un divus mazalbumus.

Nosaukums
---------

Grupas nosaukuma izvēli vēlākā intervijā viens no tās izveidotājiem Jānis Zvērs skaidroja šādi:

>  „Wagara" nosaukumu ierosināja bundzinieks. Bija vēlme nosaukt grupējumu kādā senlaicīgā, smacējošā un štengrā vārdā. Vagars — tas ir bargs uzraugs ar spriguļiem rokās, kuru tradicionāli latviešu folklorā nemīl. Taču, piemēram, Krišjāņa Barona tēvs pildīja šo amatu. Uzraugs, muižas vecākais, daudzu nīsts un lādēts, bet nepieciešams, lai savāktu saimi un neļautu tai izplūst slinkumā. Mūsdienās to sauktu par ģenerālmenedžeri vai personālatlases speciālistu. Nenoliedzami, ka vēsturiski vagaram ir savs skanējums, sava aura, šis vārds joprojām uzdzen nelielu šermuli pār kauliem. Kāpēc ar W? Tādēļ, ka vecajā rakstībā izmantoja šo burtu.
> 
> 
>  — Jānis Zvērs
> 
>

Vēsture
-------

Wagars izveidots 2012. gada beigās, un pirmos koncertus sniedza 27. decembrī Rīgas bārā „Vieta", 28. decembrī „Melno Cepurīšu Balerijā", Jelgavā un 4. janvārī Valmieras bārā *Chill-Inn*.

2013. gada 13. februārī izdevniecība *P3lican Partisans* izdeva grupas debijas mazalbumu „Wagars", kura atklāšanas koncerti notika 22. februārī Rīgas klubā „Melnā piektdiena", 23. februārī Lietuvas klubā „Metro" un 24. februārī „NabaKlab". 2014. gada 22. februārī albums kategorijā „Gada debija" saņēma Latvijas Metālmūzikas gada balvu, bet kategorijā „Gada mūziķis" balvu saņēma grupas bundzinieks Edgars Felkers.

2013. gada vasarā Wagars pabeidza ierakstīt dziesmas nākamajam studijas albumam. 2014. gada 13. janvārī grupa izdeva videoklipu tituldziesmai „Sidrabenes lāsts" no gaidāmā albuma. 2014. gada 10. aprīlī grupa ciparu formātā izdeva savu otro studijas albumu un pirmo pilnizmēra albumu „Sidrabenes lāsts", kas nosaukts seno zemgaļu pils vārdā.

2016. gada 9. jūnijā Wagars izdeva videoklipu dziesmai „Duncis mugurā" no gaidāmā mazalbuma. Dziesma ir par represīvu ideju sekotājiem un atbalstītājiem, kas vēlāk paši saņēma „dunci mugurā", piemēram, revolucionāru un komunistu Jēkabu Petersu. 2016. gada 1. augustā grupa izdeva mazalbumu „Melnie smiekli", bet 2016. gada 18. oktobrī videoklipu albuma dziesmai „Helsinku afēra" par LSDSP kaujinieku uzbrukumu Krievijas Valsts bankai Helsinkos.

Diskogrāfija
------------

| Gads | Vāks | Nosaukums | Izdevējs |
| --- | --- | --- | --- |
| 2013 |  | Wagars (mazalbums) | *P3lican Partisans* |
| 2014 |  | Sidrabenes lāsts | Pašizdots |
| 2016 |  | Melnie smiekli (mazalbums) | Pašizdots |

### Videogrāfija

* Sidrabenes lāsts (2014)
* Helsinku afēra (2016)
* Duncis mugurā (2016)

Atsauces
--------

1. 1 2  Sandris Vanzovičs. «Mūzikas ierakstu recenzijas: „Wagars" — „Wagars"». Neatkarīgā Rīta Avīze, 2013. gada 14. marts. Skatīts: 2018. gada 21. septembrī.
2. 1 2 3  Haralds Strapāns. «Wagars: Latvietī sēž mazs blekmetāla trollis...». alternative.lv, 2013. gada 14. februāris. Skatīts: 2018. gada 21. septembrī.
3. ↑  «Tumšā crust punk/metal grupa Wagars izziņo pirmos koncertus». easyget.lv. 2012. gada 27. decembris. Arhivēts no oriģināla, laiks: 2013. gada 12. aprīlī. Skatīts: 2018. gada 22. septembrī.
4. ↑  ««Wagars» izdod debijas disku un dodas mini tūrē». tvnet.lv. 2013. gada 22. februāris. Skatīts: 2018. gada 22. septembrī.
5. ↑  «Sadalītas Latvijas Metālmūzikas gada balvas (FOTO)». alternative.lv. 2014. gada 23. februāris. Skatīts: 2018. gada 22. septembrī.
6. ↑  «Grupa „Wagars" piedāvā videoklipu dziesmai „Sidrabenes lāsts"». tvnet.lv. 2014. gada 15. janvāris. Skatīts: 2018. gada 22. septembrī.
7. ↑  «Grupa „Wagars" publicē savu otro albumu». tvnet.lv. 2014. gada 10. aprīlis. Skatīts: 2018. gada 22. septembrī.
8. ↑  «Grupa „Wagars" publicē otro albumu». alternative.lv. 2014. gada 10. aprīlis. Skatīts: 2018. gada 22. septembrī.
9. ↑  «„Wagars" piedāvā noskatīties video dziesmai no topošā EP». tvnet.lv. 2016. gada 12. jūnijs. Skatīts: 2018. gada 22. septembrī.
10. ↑  «Wagars piedāvā dziesmas „Duncis mugurā" videoklipu». alternative.lv. 2016. gada 10. jūnijs. Skatīts: 2018. gada 22. septembrī.
11. ↑  «Wagars piedāvā studijas video dziesmai Helsinku afēra». alternative.lv. 2016. gada 25. oktobris. Skatīts: 2018. gada 22. septembrī.

Ārējās saites
-------------

* *Facebook* lapa
* Draugiem.lv lapa
* *Bandcamp* lapa
* *YouTube* kanāls
* *Twitter* konts
* Chaula laiks — Grupa „Wagars"[novecojusi saite]
* Raitis Sametis (2017. gada 14. decembris). Visi līķi ir politiski vienlīdzīgi: WAGARS — „Melnie smiekli" EP Archived 2021. gada 3. decembrī, *Wayback Machine* vietnē.. Karametāls.lv.